section_heading: Povijest
paragraph_text: Zbog jako niskog stupnja razvoja i nedostatka odgovarajuće opreme, a stalno u sukobu s prirodom i problemima potrage za hranom, pretpovijesni čovjek je vrlo često bio izložen mnogobrojnim ozljedama. Kontrola krvarenja i prekrivanje rane "oblozima" (blato, mahovina, kora hrasta), bili su prvi čovjekovi koraci u liječenju rana. Kod Kromanjonaca (36.000 g. pr. Kr.) - pronađena su oruđa slična skalpelu i koštane igle s ušicama, a 4000-1800 g. pr. Kr. - pronađeni su vidljivi pokušaji kirurških zahvata na ostacima lubanje.